د برتانیا دولت پارلمان ځنډوي
د برتانیا د صدراعظم بوریس جانسن دولت پلان لري چې د دغه هېواد پارلمان په موقت ډول وتړي. 
دا کار د اروپايي ټولنې څخه د برتانیا د وتلو په اړه د مخالفتونو د مخنیوي لپاره کیږي. د برتانیا پارلمان اوس رخصت دی. ملکې الیزابیت هم د ښاغلي جانسن وړاندیز منلی دی. معمولآ د برتانیا پارلمان د ملکې الیزابت په تشریفاتي وینا سره پیلیږي، خو اوس ښاغلي جانسن ویلي دي چې د پارلمان د پرانیستې وینا به د اکتوبر په ۱۴ وي. له اروپايي ټولنې څخه د برتانیا رسمي وتل د اکتوبر په ۳۱ کیږي، په دې صورت کې که د برتانیا پارلمان د اکتوبر په ۱۴ نیټه خپل کار پیلوي، چې له اروپايي ټولنې څخه د وتلو مخالفت او مخالفت کوونکو ته به ډېر وخت نه پاتې کیږي. خو د پارلمان ډېرو استازو د پارلمان د کار د ځنډولو پر پرېکړې اعتراض کړی دی. د برتانیا د لیبرال دموکرات ګوند مشر جو سوینسن د صدراعظم جانسن دا پرېکړه خطرناکه وبلله او ویې ویل چې د منلو نه ده. هغه وویل چې د پارلمان ځنډول له ډار ډک کار دی. د کارګر ګوند مشر جریمي کوربن هم ویلي دي چې د پارلمان ځنډول د منلو نه دي او دا د دموکراسۍ لپاره یو ګواښ دی. د برتانیا مخکنۍ صدراعظمه ترزا مۍ له اروپايي ټولنې څخه د برتانیا د وتلو په پلان کې ناکامه شوه او له خپلې دندې یې استعفی وکړه. د هغې پر ځای بوریس جانسن صدراعظم شو.